b'\n_START_ARTICLE_\nNikolaj Nikolajevi\xc4\x8d Semjonov\n_START_SECTION_\n\xc5\xbdivljenje in delo\n_START_PARAGRAPH_\nSemjonov je leta 1956 skupaj s Cyrilom Normanom Hinshelwoodom prejel Nobelovo nagrado za kemijo za svoje delo o mehanizmu kemijskih transformacij._NEWLINE_Njegov o\xc4\x8de je bil Nikolaj Aleksandrovi\xc4\x8d, mati pa Jelena Dimitrijevna. Leta 1913 je z odliko kon\xc4\x8dal samarsko realko. Med letoma 1913 in 1917 je \xc5\xa1tudiral na Petrograjski univerzi, kjer je bil Joffejev \xc5\xa1tudent. Leta 1918 je od\xc5\xa1el k star\xc5\xa1ema na po\xc4\x8ditnice v Samaro, kjer so ga vpoklicali v Kol\xc4\x8dakovo belogardisti\xc4\x8dno narodno armado med rusko dr\xc5\xbeavljansko vojno. Slu\xc5\xbeil je kot konjevodec v topni\xc5\xa1ki bateriji. Dezertiral je in od\xc5\xa1el v Tomsk, ki je bil najbli\xc5\xbeji njegovemu univerzitenemu mestu in kjer je lahko delal naprej. Od septembra 1918 do marca 1920 je deloval na Univerzi v Tomsku (TGU) in na Politehniki._NEWLINE_Leta 1920 se je vrnil v Petrograd in je postal vodja laboratorija za elektronske pojave Petrograjskega fizikalno-tehni\xc5\xa1kega in\xc5\xa1tituta, Postal je tudi namestnik predstojnika in\xc5\xa1tituta leta 1921. Tega leta se je poro\xc4\x8dil s filologinjo Marijo Borej\xc5\xa1e-Liverovsko. Marija je umrla dve leti kasneje. Leta 1923 se je Semjonov poro\xc4\x8dil z Marijino ne\xc4\x8dakinjo Natalijo Nikolajevno Burcevo. Rodila mu je sina Jurija in h\xc4\x8der Ljudmilo._NEWLINE_V tem \xc4\x8dasu je leta 1922 skupaj s Kapico odkril na\xc4\x8din kako meriti magnetno polje atomskega jedra. Kasneje sta naprave in tehniko izbolj\xc5\xa1ala Stern in Gerlach. Njun poskus je znan kot Stern-Gerlachov poskus._NEWLINE_V letu 1925 je Semjonov skupaj s Frenklom raziskoval kinetiko kondenzacije in adsorpcije pare. Leta 1927 je raziskoval ionizacijo v plinih in objavil pomembno knjigo Kemija elektrona. Skupaj s Fokom je razdelal teorijo prebojnega razelektrenja dielektrikov._NEWLINE_Pou\xc4\x8deval je na Petrograjskem politehni\xc5\xa1kem in\xc5\xa1titutu in je leta 1928 postal profesor. V letu 1931 je ustanovil In\xc5\xa1titut za kemijsko fiziko Sovjetske akademije znanosti (IHF RAN) in postal njegov prvi predstojnik vse do svoje smrti. In\xc5\xa1titut so leta 1990 imenovali po njem._NEWLINE_Leta 1932 je Semjonov postal stalni \xc4\x8dlan Sovjetske akademije znanosti.'